
תקנות הספנות (כלי שיט) (בניה ורכישה של כלי שיט ומשכנתאות
עליהם), התשס"א-2001.


היו"ר אברהם פורז:

	בניה ורכישה של כלי שיט ומשכנתאות עליהם. מי מסביר?

רננה שחר:

	התקנות מסדירות הליך רישום של כלי שיט במרשם הישראלי..

היו"ר אברהם פורז:

	האם התקנות חדשות, או שזה שינוי של תקנות קיימות?

רננה שחר:

	התקנות שקיימות היום הן מ-1961. אנחנו מחליפים אותן בסט חדש בגלל הרבה מאוד שינויים.

אתי בנדלר:

	אולי את יכולה להפנות אותנו לעיקרי השינויים.

היו"ר אברהם פורז:

	מה זה המושג "ארבה"?

דן ליבני:

	זה דוברה.

היו"ר אברהם פורז:

	אני מציע לכם לכתוב בסוגריים את המונח הלועזי. תפני את תשומת ליבנו לעיקר הדברים.

רננה שחר:

	תקנה 2(ב) קובעת לראשונה קריטריונים של גיל כלי שיט שיירשם במרשם הישראלי בפעם הראשונה. 

היו"ר אברהם פורז:

	למה, למשל, באופנוע ימי זה עד שנתיים? לא רוצים שייבאו משומשים?

דן ליבני:

	נכון, אנחנו לא מעוניינים שיביאו משומשים. השחיקה של אופנוע ים היא גדולה מאוד. אנחנו לא רוצים שיביאו כלים שאין לנו ביטחון במצב הטכני שלהם.

היו"ר אברהם פורז:

	למה השחיקה גדולה?

דן ליבני:

	בדרך כלל מחליפים פעמים את המנוע במהלך שנתיים.

היו"ר אברהם פורז:

	למה מנוע כזה מחזיק פחות ממנוע שתי פעימות של רכב דו-גלגלי?

דן ליבני:

	כי הוא לא קופץ כמו שקופץ הרכב הדו-גלגלי. אופנוע ים בנוי על קפיצות ועל מאמצים חזקים מאוד. סיבה שנייה היא שהוא לא מקבל מים. המנוע של אופנוע ים מקבל מים. האטימות שלו לא מובטחת בצורה מספיק מקצועית. הוא מקבל מים תוך כדי הפלגה. לפעמים גם האופנוע מתהפך. 

היו"ר אברהם פורז:

	האם מישהו ייבא עד היום כלים משומשים?

דן ליבני:

	זה בא בגלל שהתחילו להתגלות קונטיינרים עם אופנועים משומשים.

אתי בנדלר:

	אתה מדבר גם על ייבוא אישי?

דן ליבני:

	כן, אנחנו מדברים על ייבוא אישי.

היו"ר אברהם פורז:

	אני יודע שמשרד התחבורה גם לא מסכים לייבוא מכוניות ישנות.

דן ליבני:

	נכון.

היו"ר אברהם פורז:

	אין לך יסוד פיזיקלי בעניין, אתה רק יכול להגיד על עניין בטיחותי. מה איכפת לך אם מנוע לא קורס אחרי שנתיים?

דן ליבני:

	איכפת לי. אם כלי השיט לא במצב טוב..




היו"ר אברהם פורז:

	אגב, יש טסט באופנוע ים?

דן ליבני:

	כל שנתיים יש טסט.

היו"ר אברהם פורז:

	איפה עושים את הטסט?

דן ליבני:

	במרינות השונות. יש בדיקת כושר שיט כל שנתיים על אופנוע ים.

היו"ר אברהם פורז:

	זה לא כל כך מסתדר, כי בעיקרון גם הישן שלא ייובא וכבר עברו עליו שנתיים אמור להיות יותר מסוכן ואתה לא מוריד אותו מהים. 

דן ליבני:

	לפעמים כן, אבל למה אני צריך לייבא את הצרה הזאת.

רננה שחר:

	לפי החוק יש לך שיקול דעת בשאלה את מי תרשום ואת מי לא תרשום.

היו"ר אברהם פורז:

	אני מניח שמשרד התחבורה התמודד עם העניין של ייבוא מכוניות ישנות. "חמש שנים בכלי שיט שאורכו המרבי עד 7 מטרים".

דן ליבני:

	זה סירות קטנות. 

היו"ר אברהם פורז:

	יש בכלל מיסוי על סירות?

דן ליבני:

	על החדש יש מע"מ אבל אין מיסוי.

היו"ר אברהם פורז:

	יש איזה אבסורד בכך שלסירת תענוגות אין מיסוי ולמכונית יש.

דן ליבני:

	כן, אבל זה נחשב כספורט. זאת בעיה שמתמודד איתה המכס. 

היו"ר אברהם פורז:

	זה כנראה לא בהיקפים גדולים. אבל אם אתה שואל אותי, אני לא חושב שכל ציוד הפנאי הזה צריך להיות במצב מיסוי שונה מג'יפ או מכלי רכב אחר. נוצר פה מצב שמכונית עולה בארץ כפול מאשר בחו"ל בגלל המיסוי, ואילו יאכטה לא. זה לא הגיוני. אני מבין שפוחדים שירשמו אותה במדינה אחרת. אנחנו מאשרים את תקנה (ב). מה הלאה?

רננה שחר:

	תקנות 3 ו-4 מסדירות את הנושא של אישור הנדסי, שהוא נפרד מאישור הפעולה. 

היו"ר אברהם פורז:

	אנחנו מאשרים את תקנות 3 ו-4.

רננה שחר:

	אחרי האישור ההנדסי יש מה שכבר קיים היום בתקנות, שזה אישור פעולה  - תקנה 5.

היו"ר אברהם פורז:

	אין בזה חידוש לעומת העבר?

רננה שחר:

	לא.

היו"ר אברהם פורז:
	
	אנחנו מאשרים את 5. 

רננה שחר:

	יש את תקנה מספר 7, שזה זכות ערעור.

היו"ר אברהם פורז:

	הערעור הוא למנהל המינהל. ממנהל המינהל והלאה ניתן לערער לבג"ץ?

רננה שחר:

	כן.

היו"ר אברהם פורז:

	לא היה כדאי שאפשר יהיה לערער על החלטת המנהל בפני בית משפט שלום?

אתי בנדלר:

	לא. השאלה היא אם זאת לא עתירה מינהלית.



היו"ר אברהם פורז:

	טוב, בואו נשאיר את זה.  עכשיו אנחנו מגיעים למשכנתאות.

אתי בנדלר:

	תקנה 9. "לא ישיט אדם כלי שיט..אלא לאחר שנתמלאו לגביו הוראות תקנות אלה", יופי. מה זה "ולא יפליג בו"? האם כשאני עולה על סירה אני אמורה לדאוג שכל הוראות התקנות יתמלאו?

אליעזר שטרנברג:

	אפשר למחוק את המילים "ולא יפליג בו".

היו"ר אברהם פורז:

	מה לגבי המשכנתאות?

סידני נוימן:

	אנחנו רוצים להציע בתקנה 14 שתהיה אפשרות לחתום בפני עו"ד, כמו בכל משכנתא רגילה.

רננה שחר:

	זה לפי החוק.

אתי בנדלר:

	למה אפשר לחתום רק בפני הרשם, ולא כמו שטרי משכנתא שאפשר לחתום בפני עו"ד?

רננה שחר:

	משום שחוק הספנות (כלי שיט), שמתוכו נגזרות התקנות, קובע ששטר העברת משכנתא יהיה בחתימה מול הרשם. 

אליעזר שטרנברג:

	רק לרשם יש את המסמכים ואת ההסטוריה של כלי השיט. הוא יכול לראות במקום אם אין על הכלי איזה העברת בעלות אחרת. לעו"ד אין את הדברים האלה מולו. 

היו"ר אברהם פורז:

	זה דומה לרישום משכנתא בטאבו. זה לא שונה.

רננה שחר:

	סעיף 59 לחוק הספנות (כלי שיט) קובע חד משמעית שזה צריך להחתם בפני הרשם. 

היו"ר אברהם פורז:

	טוב, אין לנו מה לעשות.


אתי בנדלר:

	זה משנת 1960. זה מחייב תיקון חוק. ממתי אתם רוצים שתהיה התחילה של התקנות האלה?

רננה שחר:

	30 ימים מיום פירסומן.

אתי בנדלר:

	מה יהיה המדד לצורך העניין הזה?

רננה שחר:

	אפשר לכתוב "המדד שפורסם לאחרונה לפני יום תחילת התקנות".

היו"ר אברהם פורז:

	ערב תחילת התקנות.

אתי בנדלר:

	אולי נקבע מדד של חודש מסויים. 

היו"ר אברהם פורז:

	בסדר, מדד נובמבר שיפורסם בחודש דצמבר. 

אתי בנדלר:

	ההוראה הגורפת בעונשין לא חריפה מידי?

היו"ר אברהם פורז:

	לא מעמידים לדין על זה. עיון בפנקס הרישום זה לא יותר מידי יקר? 

רננה שחר:

	האגרות האלה לא שונו. 

היו"ר אברהם פורז:

שטר משכנתא זה הגיוני 600 שקל, אבל עבור העיון אני חושב שזה מוגזם.

רננה שחר:

	האגרות הן כמו שקיימות היום. ועדת האגרות הבין-משרדית אישרה אותן.

היו"ר אברהם פורז:

	אני מוכן להשאיר הכל, אבל בשביל עיון בפנקס זה מוגזם 322 שקלים. תעשו 100 שקלים. 


דן ליבני:

	אנחנו מבקשים למחוק בהגדרה של "אוניה" את השורה הראשונה: "תפוסתו ברוטו עולה על 100 טון". מספיק לנו אורכו המירבי.

היו"ר אברהם פורז:

	בסדר. למה ים סוף?

אליעזר שטרנברג:

	המים הטריטוריאליים של מדינת ישראל הם 12 מייל. בגלל שבים סוף אתה עובר את ה-12 מייל, קבענו שם 29 ו-27, שזה מכיל את אי האלמוגים.

היו"ר אברהם פורז:

	עד שם זה לא הפלגה מחוץ לארץ.

אליעזר שטרנברג:

	בדיוק.

היו"ר אברהם פורז:

	אגב, למה אתם קוראים לזה ארבה ולא דוברה?

רננה שחר:

	באקדמיה כתוב "ארבה" – כלי שיט עם בטן שטוחה. בגלל שזה מופיע בכל תקנות הנמלים אז זה כבר נשאר ככה.

סידני נוימן:

	בתוספת השנייה יש את הנוסח של השטר. במשכנתא רגילה יש את הרובריקה של "ללא הגבלה בסכום". למה אין את זה כאן? כתוב כאן רק "סכום עד".

רננה שחר:

	אז כותבים בכתב יד את המילים "ללא הגבלה בסכום".

היו"ר אברהם פורז:

	אני ראיתי את זה בשטרות רגילים של טאבו.

סידני נוימן:

	בסעיף 2 יש התייחסות לריבית. למה יש את זה? בדרך כלל לא מוסיפים את הריבית, הריבית זה חלק מהחוב הכולל. 

אתי בנדלר:

	הטפסים האלה עובדו כנראה בשנות ה-50. מאז כנראה איש לא ישב לעדכן אותם. 


היו"ר אברהם פורז:

	מה אתה רוצה שנעשה? אתה יכול לחיות עם זה?

סידני נוימן:

	אפשר לחיות עם זה.

רננה שחר:

	אפשר למחוק את זה.

אתי בנדלר:

	ואתם לא תטענו ששינוי בטופס מביא לפסלות הבקשה?

רננה שחר:

	זה עניין בשיגרה.

סידני נוימן:

	הטופס הזה מקובל עם השינויים בכתב יד?

רננה שחר:

	כן. 

היו"ר אברהם פורז:

	בבוא היום נעדכן את התקנות, בינתיים תגלו גמישות ולא תכניסו לבית סוהר לתקופה של 6 חודשים אחד שכתב לכם מה שם ההצמדה.

אתי בנדלר:

	ככל שמדובר אך ורק בשינויי נוסח, אז אין לנו התנגדות שגברת עליזה רוזן, יחד איתכם, תעשה את שינויי הנוסח המתחייבים ככל שאין בהם שינויי מהות. 

היו"ר אברהם פורז:

	אנחנו מאשרים את התקנות. אנחנו מאוד מודים לכם.

הישיבה ננעלה בשעה 12:15


























